Γνωμοδότηση της Επιτροπής των Περιφερειών για την "Πράσινη Βίβλο για την επιχειρηματικότητα στην Ευρώπη και την Ανακοίνωση για τη βελτίωση του περιβάλλοντος των επιχειρήσεων"

(2003/C 256/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Πράσινη Βίβλο της Επιτροπής για την "Επιχειρηματικότητα στην Ευρώπη" (COM(2003) 27 τελικό) και την ανακοίνωση για τη "Βελτίωση του περιβάλλοντος των επιχειρήσεων" (COM(2002) 610 τελικό)·

έχοντας υπόψη τις αποφάσεις της Ευρωπαϊκής Επιτροπής της 2ας Οκτωβρίου 2002 και της 8ης Ιανουαρίου 2003 να ζητήσει τη γνώμη της, σύμφωνα με το άρθρο 265, πρώτη παράγραφος της ΣΕΚ·

έχοντας υπόψη τις αποφάσεις που έλαβε ο Πρόεδρός της στις 5 Αυγούστου 2002 και στις 21 Ιανουαρίου 2003 να αναθέσει στη επιτροπή "Οικονομική και Κοινωνική Πολιτική" να καταρτίσει τις γνωμοδοτήσεις για τα θέματα αυτά·

έχοντας υπόψη τη γνωμοδότηση που εκπόνησε με θέμα την Έκθεση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών "Οικοδόμηση μιας επιχειρηματικής Ευρώπης: δραστηριότητες της Ένωσης υπέρ των μικρομεσαίων επιχειρήσεων (ΜΜΕ)" (CdR 199/2001 fin)(1)·

έχοντας υπόψη τη γνωμοδότηση που εκπόνησε με θέμα την ανακοίνωση της Επιτροπής - Ανακοίνωση της Επιτροπής "Προκλήσεις που αντιμετωπίζει η πολιτική για τις επιχειρήσεις στα πλαίσια της οικονομίας της γνώσης" και την "Πρόταση απόφασης του Συμβουλίου σχετικά με ένα πολυετές πρόγραμμα για τις επιχειρήσεις και το επιχειρηματικό πνεύμα (2001-2005)" (CdR 185/2000 fin)(2)·

έχοντας υπόψη τη γνωμοδότηση που εκπόνησε με θέμα την Έκθεση της ειδικής ομάδας εργασίας "Απλοποίηση του επιχειρηματικού περιβάλλοντος (BEST)" και την ανακοίνωση της Επιτροπής για την "Προώθηση του επιχειρηματικού πνεύματος και της ανταγωνιστικότητας - η απάντηση της Επιτροπής στην έκθεση της Task Force BEST και τις συστάσεις της" (CdR 387/98 fin)(3)·

έχοντας υπόψη το σχέδιο γνωμοδότησης (CdR 82/2003 rev.) που υιοθετήθηκε ομόφωνα στις 29 Απριλίου 2003 από την επιτροπή "Οικονομική και Κοινωνική Πολιτική" (εισηγήτρια: η κα Constance Hanniffy, μέλος του Συμβουλίου της Κομητείας Offaly (IRL-EPP)·

υιοθέτησε ομόφωνα, κατά την 50ή σύνοδο ολομέλειας της 2ας και 3ης Ιουλίου 2003 (συνεδρίαση της 3ης Ιουλίου) την ακόλουθη γνωμοδότηση.

1. Οι απόψεις της Επιτροπής των Περιφερειών

Η δημοσίευση της Πράσινης Βίβλου

Η Επιτροπή των Περιφερειών

1.1. επικροτεί τη δημοσίευση της Πράσινης Βίβλου για την επιχειρηματικότητα στην Ευρώπη την οποία εκλαμβάνει ως θετική πρωτοβουλία, επειδή επικεντρώνει το ενδιαφέρον στην ανάπτυξη μιας ολοκληρωμένης πολιτικής για την επιχειρηματικότητα.

1.2. θεωρεί ότι στη Λευκή Βίβλο συνδυάζονται με σαφήνεια τα σημαντικότερα θέματα και οι προκλήσεις που σχετίζονται με τη σημασία που έχει για την Ευρωπαϊκή Ένωση η ανάπτυξη της επιχειρηματικότητας και, από την άποψη αυτή, ότι η αξία της Πράσινης Βίβλου θα φανεί με την έναρξη της συζήτησης και τις εκτενείς διαβουλεύσεις που θα πραγματοποιηθούν μεταξύ των πολιτικώς ιθυνόντων.

1.3. αναγνωρίζει ότι το θέμα της επιχειρηματικότητας καλύπτεται από πολλές πολιτικές, συμπεριλαμβανομένων των πολιτικών για την πολιτισμική ανάπτυξη, την απασχόληση και την κοινωνική συνοχή και ότι η υποστήριξη των μικρομεσαίων επιχειρήσεων προωθείται μέσω διαφόρων χρηματοδοτικών ταμείων στα οποία συμπεριλαμβάνονται τα Διαρθρωτικά Ταμεία, ο ευρωπαϊκός χάρτης για τις μικρές επιχειρήσεις και το πολυετές πρόγραμμα για τις επιχειρήσεις και την επιχειρηματικότητα.

Κύρια σημεία της Πράσινης Βίβλου

Η Επιτροπή των Περιφερειών

1.4. εκφράζει την απογοήτευσή της για το γεγονός ότι στην Πράσινη Βίβλο δεν τονίζεται επαρκώς η συμβολή της τοπικής και περιφερειακής διάστασης στην ανάπτυξη της επιχειρηματικότητας στην Ευρωπαϊκή Ένωση. Είναι της γνώμης ότι θα πρέπει να ληφθούν υπόψη η συμβολή των τοπικών και περιφερειακών αρχών καθώς, επίσης, και οι περιφερειακές διαφορές που υφίστανται, ιδιαιτέρως εντός των κρατών μελών, σε επίπεδο επιχειρηματικότητας και η ανάγκη να αντιμετωπισθούν ορισμένες αδυναμίες που υφίστανται σε τοπικό επίπεδο.

1.5. κρίνει ότι στην Πράσινη Βίβλο θα μπορούσε να δοθεί μεγαλύτερη έμφαση στην αντιμετώπιση των αιτίων των αποτυχιών των νέων επιχειρήσεων και στα διδάγματα που μπορεί να αποκομιστούν από αυτές. Σε ορισμένες περιφέρειες της ΕΕ, άνω του 50 % των νέων επιχειρήσεων αποτυγχάνουν εντός τεσσάρων ετών από της συστάσεώς τους.

1.6. θεωρεί ότι στην Πράσινη Βίβλο και κατά τη διάρκεια των τρεχουσών διαβουλεύσεων θα πρέπει να γίνει μια διάκριση μεταξύ, αφενός, των στόχων που ορίστηκαν από το Συμβούλιο της Λισαβόνας, οι οποίοι λειτουργούν ως κύριο σημείο αναφοράς για την Πράσινη Βίβλο και απαιτούν περισσότερο άμεσες και βραχυπρόθεσμες πολιτικές επιλογές, προκειμένου να δημιουργηθούν "περίπου δεκαπέντε εκατομμύρια νέες θέσεις απασχόλησης έως το 2010" και, αφετέρου, τις πιο φιλόδοξες πτυχές της Πράσινης Βίβλου, όπως η ανάγκη να αλλάξει η νοοτροπία για την επιχειρηματικότητα και η προσφορά εκπαιδευτικών προγραμμάτων, που για να αποδώσουν θα χρειαστεί να περάσουν περισσότερες γενεές και επιδρούν στην ανάπτυξη των επιχειρήσεων. Για το λόγο αυτό, η Επιτροπή των Περιφερειών θεωρεί ότι η σχετική συζήτηση θα πρέπει να συμπεριλάβει τον καθορισμό προτεραιοτήτων όσον αφορά τις δράσεις που θα αναληφθούν σε επίπεδο Ευρωπαϊκής Ένωσης και αλλού.

1.7. κρίνει ότι η πολιτική θα πρέπει να διακρίνει μεταξύ επιχειρηματιών οι οποίοι είναι προσανατολισμένοι στην ανάπτυξη και την καινοτομία και προσώπων που κατέχουν ή διαχειρίζονται μικρές επιχειρήσεις, που υπάρχει περίπτωση να τηρούν μια περισσότερο συντηρητική ή επιφυλακτική στάση όσον αφορά την ανάπτυξη των επιχειρήσεών τους, καθώς και επιχειρήσεων που έχουν περιορισμένο αναπτυξιακό δυναμικό. Τονίζει δε ότι το θέμα αυτό το έχει επισημάνει και στο παρελθόν όταν εξέδωσε τη γνωμοδότησή της για το πολυετές πρόγραμμα για τις επιχειρήσεις και την επιχειρηματικότητα (2001-2005).

1.8. παρατηρεί με ενδιαφέρον τις συγκρίσεις που γίνονται με την εμπειρία των ΗΠΑ, τονίζει όμως παράλληλα ότι εισάγει ένα πάρα πολύ μεγάλο ποσοστό των επιχειρήσεων σε βασικούς κλάδους, όπως ινδούς υπηκόους στον κλάδο της τεχνολογίας πληροφοριών και επικοινωνιών. Συνεπώς, κρίνει ότι υπάρχει ένα πρόσθετο στοιχείο που πρέπει να εξεταστεί ιδιαιτέρως από την Επιτροπή στην Πράσινη Βίβλο που είναι συγκεκριμένα οι πολιτικές απασχόλησης και μετανάστευσης στην Ευρωπαϊκή Ένωση.

Η εφαρμογή της πολιτικής για την επιχειρηματικότητα

Η Επιτροπή των Περιφερειών

1.9. συμφωνεί με την άποψη της Επιτροπής ότι η πολιτική μπορεί να συμβάλει στην προαγωγή της επιχειρηματικότητας, τονίζει όμως ότι η συντονισμένη δράση των κρατών μελών με την ενεργό συμμετοχή των τοπικών και περιφερειακών αρχών θα έχει ευρύτερο αντίκτυπο από τις μεμονωμένες δράσεις των κρατών μελών.

1.10. πιστεύει ότι η εφαρμογή της πολιτικής για την ενθάρρυνση της επιχειρηματικότητας διευκολύνεται από τη συγκριτική αξιολόγηση και την ανταλλαγή ορθών πρακτικών. Ωστόσο, έχει ορισμένες επιφυλάξεις σχετικά με την υπερβολική εμπιστοσύνη στον ορισμό στόχων με την υλοποίηση των οποίων επιδιώκεται να καταστούν εμφανέστερες οι διαφορές επιδόσεων, δεδομένου ότι οι διαδικασίες αυτές μπορεί να αποκτήσουν δική τους υπόσταση, με αποτέλεσμα να χαθούν από το οπτικό πεδίο οι βασικοί στόχοι που έχουν τεθεί.

1.11. επικροτεί την χάραξη σχεδίου δράσης για την επιχειρηματικότητα. Ωστόσο, θα ήθελε να τονίσει ότι είναι ανάγκη να διασφαλιστεί ο κατάλληλος συντονισμός αυτού του είδους εθνικών προγραμμάτων δράσης και των αντίστοιχων προγραμμάτων για την απασχόληση, τα οποία θα συνεχίσουν να περιλαμβάνουν μια πτυχή που σχετίζεται με την επιχειρηματικότητα.

1.12. παρατηρεί ότι η ανταλλαγή ορθών/καλών πρακτικών μέσω διαπεριφερειακών και διεθνικών πρωτοβουλιών προσφέρει πλεονεκτήματα, σημειώνει όμως ότι σε πολλές περιπτώσεις "η ανταλλαγή" δεν επαρκεί· τα πραγματικά οφέλη προκύπτουν περισσότερο από τον τρόπο με τον οποίο οι πρακτικές αυτές εφαρμόζονται και προσαρμόζονται στις διάφορες συνθήκες.

Η παροχή ενός περιβάλλοντος υποστήριξης

Η Επιτροπή των Περιφερειών

1.13. αναγνωρίζει ότι οι τοπικές και περιφερειακές αρχές έχουν κάποιο ρόλο να διαδραματίσουν συμβάλλοντας στη δημιουργία ενός περιβάλλοντος υποστήριξης των επιχειρήσεων περιορίζοντας τη γραφειοκρατία, καθιερώνοντας εύχρηστα συστήματα πληρωμών και ηλεκτρονικής διαχείρισης, παρέχοντας φορολογικά κίνητρα σε τοπικό επίπεδο - όπως μείωση των φορολογικών συντελεστών και τελών - και εξασφαλίζοντας στις μικρομεσαίες επιχειρήσεις ίση πρόσβαση στους δημόσιους διαγωνισμούς και τις διαδικασίες για την ανάθεση δημόσιων συμβάσεων.

1.14. κρίνει ότι η εκπαίδευση και η κατάρτιση πρέπει να προάγουν τη δημιουργικότητα, την ευελιξία και τη φαντασία των σπουδαστών όλων των κλάδων, επειδή τα χαρακτηριστικά αυτά έχουν καθοριστική σημασία για την ανάπτυξη του επιχειρηματικού πνεύματος. Ιδιαιτέρως, η Επιτροπή των Περιφερειών είναι της γνώμης ότι η εξοικείωση των σπουδαστών θα πρέπει να αρχίζει από το δημοτικό σχολείο και ότι η επιχειρηματική εκπαίδευση θα πρέπει να συμπεριληφθεί στη διδασκαλία κλάδων που δεν σχετίζονται άμεσα με τις επιχειρήσεις, όπως οι κοινωνικές και οι θετικές επιστήμες και το εμπόριο.

1.15. πιστεύει επίσης ότι η κατάρτιση που παρέχεται στους οι επιχειρηματίες πρέπει να είναι υψηλής ποιότητας, ευέλικτη και να έχει σχέση με τις ανάγκες τους. Από την άποψη αυτή, καθοριστική σημασία έχει το θέμα των δεξιοτήτων, της πείρας και της κατάρτισης των εκπαιδευτών, θέμα το οποίο πρέπει να απασχολήσει όλα τα κράτη μέλη.

1.16. τονίζει, όπως έκανε και σε προηγούμενες γνωμοδοτήσεις της, το ρόλο που διαδραματίζουν οι τοπικές και περιφερειακές αρχές προσφέροντας ένα υποστηρικτικό περιβάλλον για τις επιχειρήσεις, δημιουργώντας δίκτυα μεταξύ των υφισταμένων μικρομεσαίων επιχειρήσεων, παρέχοντας συντονισμένη πληροφόρηση μέσω "σταθμών ενιαίας εξυπηρέτησης", με την παροχή διευκολύνσεων και υπηρεσιών στους επιχειρηματίες, με την ενεργό ανάπτυξη καινοτόμων τεχνολογιών πληροφορίας και επικοινωνίας που χρησιμοποιούνται για την υπέρβαση εμποδίων στην επιχειρηματική ανάπτυξη, προωθώντας τοπικούς πρωταγωνιστές ως φορείς καλύτερων πρακτικών, παρέχοντας κίνητρα για την ανάπτυξη ενός επιχειρηματικού περιβάλλοντος και προάγοντας και συμμετέχοντας ενεργά σε δραστηριότητες που σχετίζονται με την κοινωνική υπευθυνότητα των επιχειρήσεων και την κοινωνική οικονομία.

1.17. αναγνωρίζει ότι τα οικονομικά μέσα και η ανταπόκριση που υπάρχουν σε τοπικό και περιφερειακό επίπεδο καλύπτουν αποτελεσματικά τις ανάγκες των επιχειρήσεων. Ο ρόλος των περιφερειακών τραπεζών, τα τοπικά προγράμματα παροχής επιχειρηματικών κεφαλαίων, η διάθεση κεφαλαίων κινδύνου, και άλλες τοπικές πρωτοβουλίες έχουν ιδιαίτερη σημασία, πράγμα το οποίο πρέπει να τονιστεί. Προς τούτο, η στήριξη δυνάμει του άρθρου 4 του ΕΤΠΑ και του άρθρου 6 του ΕΚΤ πρέπει να ενισχυθεί ώστε να βελτιωθεί η βοήθεια που παρέχεται στις μικρομεσαίες επιχειρήσεις. Θα πρέπει, επίσης, να ενθαρρυνθεί η τοπική και περιφερειακή παρέμβαση στην πρόσβαση των μικρομεσαίων επιχειρήσεων στα δάνεια της ΕΤΕ.

1.18. επισημαίνει ότι ο ρόλος που διαδραματίζουν οι τοπικές και περιφερειακές αρχές στην προαγωγή της κοινωνικής συνοχής έχει καθοριστική σημασία για τη δημιουργία επιχειρηματιών. Τοπικές δράσεις για την υποστήριξη των μακροχρονίως ανέργων, των ηλικιωμένων, των νέων, των γυναικών, και των εθνικών μειονοτήτων μπορούν να επιτρέψουν στους επιχειρηματίες να αναπτύξουν και να αξιοποιήσουν το δυναμικό τους. Ένα μέσο για την ανάπτυξη της επιχειρηματικότητας το οποίο πρέπει να ενισχυθεί είναι η χρήση της κοινωνικής οικονομίας για την παροχή υπηρεσιών σε τοπικό επίπεδο από τις τοπικές και περιφερειακές αρχές.

1.19. προτρέπει την Επιτροπή και τις τοπικές, περιφερειακές και εθνικές αρχές να χρησιμοποιούν την απασχόληση για ίδιο λογαριασμό ως μηχανισμό κοινωνικο-επαγγελματικής ένταξης ομάδων με ειδικές δυσκολίες ένταξης. Για τον σκοπό, αυτό θα ήταν σκόπιμο να θεσπιστεί ένα ειδικό πρόγραμμα που θα επιτρέψει τη διοργάνωση εκστρατειών ευαισθητοποίησης προσανατολισμένων προς την ενίσχυση του επιχειρηματικού πνεύματος σε αυτές τις ομάδες.

2. Οι συστάσεις της Επιτροπής των Περιφερειών

Η Επιτροπή των Περιφερειών

2.1. παροτρύνει την Επιτροπή να ξεκινήσει ενημερωτική εκστρατεία σε τοπικό και περιφερειακό επίπεδο σε όλη την επικράτεια της Ευρωπαϊκής Ένωσης και στις υποψήφιες χώρες, προκειμένου να προωθήσει το ενδιαφέρον των νέων ανθρώπων για τη δημιουργία επιχειρήσεων, να προβάλλει τοπικές ή περιφερειακές βέλτιστες πρακτικές και να περιγράψει το εύρος των διαθέσιμων των ενισχύσεων. Η Επιτροπή των Περιφερειών θεωρεί ότι οι τοπικές και περιφερειακές αρχές θα ήταν ο κατάλληλος εταίρος και θα συμμετείχαν πρόθυμα στην υλοποίηση της εκστρατείας αυτής.

2.2. υποδεικνύει ότι ένα βασικό σκέλος του προγράμματος δράσης για την επιχειρηματικότητα πρέπει να είναι η ανάπτυξη μιας διαλειτουργικής προσέγγισης, με την προαγωγή της συνεργασίας επιχειρήσεων, εκπαίδευσης, και άλλων φορέων, συμπεριλαμβανομένων των τοπικών και περιφερειακών αρχών, καθώς και με τη διασύνδεση κεφαλαίων με ιδέες και φορείς καινοτομίας με επιχειρήσεις, με τη χρήση ευέλικτων και ευρηματικών μηχανισμών υποστήριξης.

2.3. συνιστά να δοθεί ιδιαίτερη προσοχή στις δυσχέρειες που αντιμετωπίζουν οι γυναίκες, οι εθνικές μειονότητες και οι ηλικιωμένοι όσον αφορά την ίδρυση επιχειρήσεων.

2.4. προτείνει να υπάρξει μέριμνα ούτως ώστε η επιχειρηματικότητα και οι πολιτικές ενισχύσεις για την Ε & ΤΑ, την καινοτομία και την ανταγωνιστικότητα να βρεθούν στο επίκεντρο της συζήτησης για το μέλλον της περιφερειακής πολιτικής και των Διαρθρωτικών Ταμείων της Ευρωπαϊκής Ένωσης δεδομένου ότι τα Διαρθρωτικά Ταμεία έχουν εφαρμοστεί με επιτυχία. Ωστόσο, η ΕΤΠ εκφράζει δε τη λύπη της για το γεγονός ότι τα Διαρθρωτικά Ταμεία δεν αποτελούν ουσιαστικό τμήμα των διαρθρώσεων για την ενίσχυση των μικρομεσαίων επιχειρήσεων, ιδιαιτέρως αν ληφθεί υπόψη ότι, σε πολλές απομακρυσμένες περιφέρειες της Ευρωπαϊκής Ένωσης, οι επιχειρήσεις αυτές συνεχίζουν να αντιμετωπίζουν δυσχέρειες όσον αφορά την πρόσβαση στις αγορές, την τεχνολογία επικοινωνιών, την επιχειρηματική εμπειρογνωμοσύνη και την παροχή ειδικευμένων υπηρεσιών υποστήριξης.

2.5. πιστεύει ότι οι εκθέσεις BEST και ο ευρωπαϊκός χάρτης για τις μικρομεσαίες επιχειρήσεις, με τις δεσμεύσεις που περιλαμβάνει, θα αποτελέσουν χρήσιμα εργαλεία για τις υποψήφιες χώρες, ενισχύοντας τις προσπάθειες αυτών να δημιουργήσουν ένα ευνοϊκό για τις επιχειρήσεις περιβάλλον. Για το λόγο αυτό, απευθύνει έκκληση στην Επιτροπή να διενεργήσει σε τοπικό και περιφερειακό επίπεδο συγκριτική μελέτη επιδόσεων για να τονιστούν οι καλύτερες πρακτικές και να οριστούν πρότυπα τα οποία θα μπορούσαν να προσαρμοστούν στις ανάγκες των υποψήφιων χωρών.

2.6. απευθύνει επείγουσα έκκληση στην Επιτροπή να εκδώσει ανακοίνωση στην οποία θα προσδιορίζει το ρόλο των τοπικών και περιφερειακών αρχών και τις προκλήσεις που αντιμετωπίζουν στον τομέα της πολιτικής των επιχειρήσεων και, συνεπώς, θα τονίζει τη σημασία της τοπικής και περιφερειακής διάστασης στα πλαίσια της πολιτικής αυτής.

2.7. παροτρύνει την Ευρωπαϊκή Επιτροπή να προωθήσει τη δημιουργία επιτροπών υποστήριξης των επιχειρηματιών καθώς και άλλων δομικών δικτύων σε περιφερειακό επίπεδο τα οποία θα προσφέρουν σε επιχειρηματίες που αρχίζουν τις δραστηριότητές τους πρόσβαση σε ειδικευμένες και προσαρμοσμένες στις ανάγκες τους επιχειρηματικές συμβουλές.

2.8. τονίζει τη σημασία που έχει η εξωτερική υποστήριξη για τη μετεξέλιξη καινοτόμων ιδεών σε εμπορικές επιχειρήσεις, με την παροχή συντονισμένων και εύκολα προσπελάσιμων πληροφοριών, με την παροχή υπηρεσιών και την υποστήριξη επιχειρηματιών, με την προσφορά πρόσβασης σε ανεξάρτητους συμβούλους, με την εποπτεία, τη δικτύωση και τη συνεργασία, προκειμένου να ελαχιστοποιηθούν οι δυνατότητες αποτυχίας και να περιοριστούν οι άσκοπες καθυστερήσεις και οι εκνευρισμοί. Ενώ σήμερα ένα μεγάλο μέρος της βοήθειας αυτής μπορεί να προσφέρεται από ορισμένα γραφεία, στα οποία πρέπει να παρέχεται μεγαλύτερη στήριξη, υπάρχουν αρκετά περιθώρια οι υπηρεσίες αυτές να συντονίζονται από τις τοπικές και περιφερειακές αρχές. Τονίζει, συνεπώς, ότι είναι σκόπιμο να προωθηθούν περισσότερο και να υποστηριχθούν οικονομικές πρωτοβουλίες όπως τα εκκολαπτήρια επιχειρήσεων, ή παροχή βοήθειας και άλλες μορφές καθοδήγησης των νέων επιχειρηματιών.

2.9. θα επικροτούσε τη χάραξη ενός ειδικού προγράμματος υποστήριξης των τοπικών και περιφερειακών αρχών για την προαγωγή των διασυνδέσεων και της δικτύωσης επιχειρήσεων, τοπικών πανεπιστημίων, ερευνητικών ιδρυμάτων και συμβούλων επιχειρήσεων. Από την άποψη αυτή, τάσσεται υπέρ της θέσπισης μέτρων τα οποία θα διευκόλυναν την ανταλλαγή/τοποθέτηση (δυνητικών) επιχειρηματιών ούτως ώστε να μπορέσουν οι άνθρωποι αυτοί να αποκτήσουν πείρα με καλύτερες πρακτικές, να μελετήσουν το δυναμικό νέων αγορών, αρχικά υλικά, να καλλιεργήσουν τη γλωσσομάθειά τους και να αναπτύξουν άλλες επιχειρηματικές δεξιότητες.

2.10. επιδοκιμάζει την εσπευσμένη εφαρμογή μέτρων για την ενθάρρυνση επιχειρηματικών δραστηριοτήτων και δράσεων προκειμένου να γεφυρωθεί το χάσμα επιδόσεων που υφίσταται μεταξύ κρατών μελών και περιφερειών, συνιστά όμως να μην τεθούν πάρα πολλοί ποσοτικοί στόχοι, επειδή αυτό θα οδηγούσε αναπόφευκτα σε αύξηση της γραφειοκρατίας που συνεπάγονται οι διεργασίες αυτές.

2.11. συνιστά να αναπτυχθεί ένα καλύτερο και περισσότερο ολοκληρωμένο σύνολο στατιστικών στοιχείων το οποίο θα επιτρέπει μια καλύτερη ανάλυση των τάσεων στον τομέα των μικρομεσαίων επιχειρήσεων, δεδομένου ότι οι περισσότερες μελέτες συγκριτικών επιδόσεων επικεντρώνονται στο εθνικό επίπεδο και σε γενικές τάσεις, όπως η σύσταση και η παύση της λειτουργίας επιχειρήσεων. Η Επιτροπή των Περιφερειών πιστεύει ότι η ύπαρξη αυτού του είδους των στατιστικών δεδομένων θα διευκόλυνε τη διεξαγωγή συγκρίσεων σε περιφερειακό επίπεδο, ακόμα και όσον αφορά το θέμα των δύο φύλων και των εθνικών μειονοτήτων.

2.12. απευθύνει έκκληση στην Ευρωπαϊκή Επιτροπή να μεγιστοποιήσει τη συνέργια της ευρωπαϊκής στρατηγικής για την απασχόληση και του προγράμματος δράσης για την επιχειρηματικότητα. Επιπλέον, παροτρύνει την Επιτροπή να αντλήσει τα κατάλληλα διδάγματα από την ευρωπαϊκή στρατηγική για την απασχόληση και ιδιαιτέρως από την αυξημένη έμφαση που αποδίδουν οι κατευθυντήριες γραμμές αυτής στην τοπική και περιφερειακή διάσταση(4).

2.13. υπογραμμίζει την ανάγκη να γίνει μια διαφοροποίηση ανάλογα με το είδος και το μέγεθος των επιχειρήσεων και νέων και υφισταμένων επιχειρήσεων στην κατάρτιση του σχεδίου δράσης για την επιχειρηματικότητα. Σε σχέση με αυτό, απευθύνει έκκληση για τη βελτίωση του ρυθμιστικού πλαισίου που ισχύει για τις μικρομεσαίες επιχειρήσεις, ιδιαιτέρως με την διάκριση μεταξύ είδους και μεγέθους επιχειρήσεων με βάση τη σχετική νομοθεσία και τονίζει την ανάγκη να ενθαρρυνθεί το επιχειρηματικό πνεύμα μέσω της οικονομικής και της φορολογικής πολιτικής.

2.14. θα υποστήριζε την επανεξέταση των υφισταμένων χρηματοδοτικών πηγών για την ίδρυση επιχειρήσεων, ιδιαιτέρως τη διάθεση κεφαλαίων υψηλού κινδύνου, ούτως ώστε να εντοπισθούν τυχόν χρηματοδοτικά κενά και οι καλύτερες πρακτικές. Επίσης, καλεί την Επιτροπή να διασφαλίσει την εφαρμογή μιας συντονισμένης προσέγγισης των χρηματοδοτικών πόρων και πολιτικών σε επίπεδο Ευρωπαϊκής Ένωσης.

Βρυξέλλες, 2 Ιουλίου 2003.

Ο Πρόεδρος

της Επιτροπής των Περιφερειών

Albert Bore

(1) ΕΕ C 107 της 3.5.2002, σ. 64.

(2) ΕΕ C 22 της 24.1.2001, σ. 10.

(3) ΕΕ C 293 της 13.10.1999, σ. 48.

(4) Ανακοίνωση της Επιτροπής "Τοπική δράση για την απασχόληση - Η τοπική διάσταση της ευρωπαϊκής στρατηγικής για την απασχόληση" (COM(2000) 196 τελικό).